Fil-House of Commons, il-maġġoranza tal-membri parlamentari Ingliżi vvutaw favur il-ftehim milħuq dwar Brexit bejn il-Prim Ministru Boris Johnson u l-Unjoni Ewropea. Disat ijiem qabel id-data li fiha Boris Johnson irid joħroġ lir-Renju Unit mill-Unjoni Ewropea, il-Parlament Ingliż approva l-ftehim għal Brexit b’329 favur u 299 kontra. Madanakollu, il-pjanijiet ta’ Johnson weħlu fit-tieni stadju, fejn ma ġietx approvata l-iskeda proposta biex ir-Renju Unit ikun jista’ joħroġ mill-Unjoni Ewropea bi ftehim fl-aħħar ta’ dan ix-xahar. Iktar kmieni l-Prim Ministru qal li jekk il-vot ma jgħaddix, il-Gvern Ingliż ser ikun qiegħed jirtira l-ftehim dwar Brexit u jsejjaħ għall-elezzjoni sa tmiem din is-sena.